Woord-Skatte Gemyn op Tsumeb: WONDERBOOM?
- dis nie Jona s’n nie, al groei hy byna net so vinnig!
Ek onthou nog watter groot opgewondenheid die bekendstelling van die sogenaamde “wonderboom” (Leucaena leucocephala) veral bekend om sy verstommende groei ywer en spoed in die negentigerjare op Rundu veroorsaak het. Jy plant hom vandag en een van die dae sit jy in sy skaduwee... In retrospek was dit ‘n misplaaste opgewondenheid. Gaan kyk maar hoe lyk Rundu... Terwyl die pragtige inheemse bome van die Kavango al skaarser word, is die plek besmet met wonderbome van alle grotes. En ek kan maar net wonder wat gaan die effek wees van hierdie vinnig verspreidende pes op die Kavango moerasse...
NUTTIG OF VERNIETIGEND?
“Ja, maar dis tog ‘n baie nuttige boom... brandhout, veevoer...” Heeltemal reg ja, maar die ander groot boombedreiger van die Namibiese ekosisteem, die Prosopis (Suidwesdoring) het ook wonderlike eienskappe, en tog die gevaarlike nadele oortref by verre alle moontlike voordele. Hierdie is ‘n vreemde onwelkome gas (uit Meksiko se wêreld nes die Prosopis) wat amok veroorsaak omdat dit so sterk en vinnig groei en inheemse plante verdring. Dit veroorsaak reeds groot probleme in lande soos Taiwan, die Bahamas, Hawai, Fidji, noordelike Australië en selfs in dele van Europa. En die moeilikheid is, as hy eers groei is dit nie so maklik om van hom ontslae te raak nie. As hy gekap word, begin hy maar net weer... Die feit is Leucaena leucocephala is ‘n uiters bedreigende indringer en dis nie bloot ‘n persoonlike opinie nie. Hierdie plant word gereken onder die 100 ergste indringer spesies deur die Invasive Species Specialist Group van die IUCN Species Survival Commission.
SOOS ALLE KITSOPLOSSINGS SKEP HIERDIE "KITSBOOM" OOK MEER PROBLEME AS WAT DIT OPLOS!
Vir die Tsumebers, kyk maar bietjie rond hoe het hierdie boom die afgelope paar jaar begin oorvat in ons dorp. Ek sien nou ook hoe hulle langs die Tsintsabis pad versprei. Dink mooi voor jy hierdie plant op jou plaas en erf gaan plant of toelaat om homself te plant. Dis boonop ook nie ‘n langtermyn boom nie, sy lewensduur is tussen 10 en 20 jaar en verder is dit bekend dat die sade mimosien, ‘n aminosuur bevat wat giftig is vir nie herkouende vertebrata. Nee, wat hier in ons subtropiese omgewing is daar so ‘n verskeidenheid van fantastiese inheemse bome om aan te plant, los die Leucaena!
In sekere dele van Tsumeb begin hulle klaar oorvat! Gaan kyk maar na die sloot oppad riooplaas toe...
'n Nuwe aanplanting van wonderbome op die sypaadjie voor 'n woonhuis in Tsumeb. Hierdie boompies is so jonk, maar dra al klaar saad...
Roei die wonderboom uit en red ons pragtige inheemse plantegroei!
geplaas deur Johannes de Koning om 17:21
Sleutelwoorde: Indringerspesies, Inheemse bome, Invasive species, Leucaena leucocephala, Wonderboom